Foto: CannaBio



UZGOJ konoplje je ogromna prilika za hrvatske poljoprivrednike, od kojih se mnogi još uvijek bave manje isplativim kulturama, poput pšenice i kukuruza.

Industrijska konoplja neopravdano je zapostavljena na hrvatskim poljima - imamo odlične klimatske uvjete za uzgoj ove biljke, ali i dugu tradiciju, koja je prekinuta 90-ih godina zbog nelogične zakonske regulative.

Nikola Planinić napustio je posao u financijskom sektoru i u Sotinu pored Vukovara pokrenio tvrtku koja se bavi uzgojem industrijske konoplje i proizvodnjom prehrambenih i kozmetičkih proizvoda od ove vrijedne biljke.

Iz financijskog sektora u poljoprivredu

"CannaBio d.o.o. je nastao kao projekt više entuzijasta čiji je cilj bio na hrvatska polja vratiti nepravedno zapostavljenu industrijsku konoplju, proizvoditi vrhunske proizvode od biljke i sjemenki industrijske konoplje te promicati nutricionističke i zdravstvene vrijednosti industrijske konoplje.

Smatram da je konoplja jedna od kultura koja apsolutno može oživjeti zapostavljene zemljišne resurse u RH i pomoći ne samo poljoprivredi, nego cjelokupnoj ekonomiji da stane na noge. Hrvatska ima odlične mikroklimatske i zemljopisne uvjete za uzgoj, te višestoljetnu tradiciju uzgoja i prerade konoplje.

Većinu svog radnog vijeka sam proveo u financijskoj industriji i smatram da u poljoprivredi osim naravno u turizmu leži veliki potencijal u našoj zemlji. Tako da sam se odlučio proširiti svoje poslovne aktivnosti i na područje poljoprivrede, a nakon detaljnije analize nije bilo dvojbi da se fokusiramo na konoplju. Ideja od samog početka je bila da se svaka faza procesa (od uzgoja pa sve do gotovog proizvoda) odvija isključivo u Hrvatskoj. I tog principa se držimo i danas", kaže Planinić.

Nikola Planinić, direktor CannaBio



Tekst se nastavlja ispod oglasa

Proizvode prehrambene proizvode, kozmetiku i alkoholna pića

U svijetu danas postoji više od 20 tisuća proizvoda od konoplje. Koristi se u prehrani, građevinarstvu, tekstilnoj industriji. Planinićeva tvrtka koncentrirala se na proizvodnju prehrambenih proizvoda, čajeva, kozmetike i alkoholnih pića.



"Poznato je da od konoplje danas imamo preko 20.000 registriranih proizvoda. Prije svega treba reći da je konoplja zdrava, potpuno ekološki prihvatljiva biljka, te 100% iskoristiva. Možemo krenuti od njenih nevjerojatnih nutricionističkih vrijednosti, dokazanih ljekovitih svojstava, do primjene konoplje u građevinarstvu, industriji tekstila, papira, goriva itd. Proizvodi od konoplje su alternativa proizvodima od plastike koji su nerazgradivi u prirodi. Npr. građevinski materijal od konoplje je jači od cementa, fleksibilniji od betona, lagan, vodootporan i vatrootporan, te samo-izolacijski. Ono što je je važno naglasiti vezano uz konoplju je to da se radi o jednogodišnjoj biljci. Za razliku od drugih resursa koje koristimo, koje konoplja može najmanje ravnopravno zamjeniti, a za čiju obnovu trebaju nekad i desetljeća (poput drveta u papirnoj industriji npr.).



Kontinuirano radimo na razvoju novih proizvoda, povećanju njihove kvalitete, te širenju prodaje u RH i izvan nje. U svojoj preradi isključivo koristimo sjemenke konoplje dobivene uzgojem sorte Finola za koju možemo reći da je 'top' sorta ukoliko se odlučite za uzgoj konoplje u svrhu daljnje prerade u prehrambene i kozmetičke svrhe, jer između ostalog u sebi sadrži najveći udio Omega-3 i Omega-6 esencijalnih višestruko nezasićenih masnih kiselina, te najveći udio 'super' masnih kiselina, gamalinolenske (GLA) i stearidonske (SDA).



Stoga je za sad naš fokus na prehrambenoj i kozmetičkoj primjeni konoplje i plan razvoja novih proizvoda u srednjem roku je usmjeren isključivo u ovim segmentima. Općenito, naša ideja prije svega je brandirati Hrvatsku kao zemlju konoplje, što će onda samo po sebi i nama i svim drugim uzgajivačima i prerađivačima u RH omogućiti daleko lakši plasman na svjetska tržišta. Jednostavno moramo razmišljati globalno, a djelovati lokalno! ", kaže Planinić.







Proizvodnja u Sotinu pored Vukovara

·

Zaokružili su posao - od nabave certificiranog sjemena, preko podrške kooperantima, do prerade u vlastitom pogonu u Sotinu.

"Poslovni princip naše tvrtke je kontrolirati cijeli ciklus od nabave certificiranog sjemena za sjetvu, nadzor i savjetovanje pri uzgoju na poljima naših kooperanata, te skladištenje i prerada sirovine u vlastitom proizvodnom pogonu u Sotinu (Vukovar). Jedino na takav način možemo u potpunosti jamčiti za izvrsnost proizvoda te primjenu kontroliranih postupaka u svim fazama uzgoja i prerade, ali definitivno s ciljem uključenja što više zainteresiranih sudionika u cjelokupan proces s naglaskom na naša poljoprivredna gospodarstva. Stoga držimo da su naši proizvodi među najkvalitetnijim proizvodima od konoplje dostupnim na tržištu.



Konoplja je vrlo zahvalna biljka za uzgoj, ne traži skoro ništa i naša iskustva u ovih 5 godina kažu da je isplativa", kaže Planinić.





Treba promijeniti nelogične zakone

·

Potpuno iskorištavanje industrijske konoplje u Hrvatskoj je onemogućeno nelogičnim zakonima, pa se veći dio biljke (stabljika) uništava. Promjena zakonske regulative, prema Planiniću, trebala bi ići u dva smjera. Trebalo bi potpuno "legalizirati" industrijsku konoplju i regulirati proizvodnju konoplje za medicinske svrhe.

"Sama industrijska konoplja se još uvijek ne može uzgajati u industrijske svrhe, dok se gotovi lijekovi na bazi kanabisa (medicinska konoplja) mogu propisivati pacijentima u indikacijama za koje su registrirani i u dozama navedenim u sažetku opisa svojstava lijeka. S obzirom da u Hrvatskoj ne postoje registrirani gotovi lijekovi na bazi kanabisa, isti se uvoze.

Po nama promjena legislative treba ići u dva odvojena poglavlja. Potpuna 'legalizacija' industrijske konoplje ukoliko sadržaj tetrahidrokanabinola (THC-a) u suhoj tvari biljke ne prelazi 0,2 %, odnosno dozvoljavanje potpune primjene. Ne vidimo nikakvo razumno objašnjenje za postojeća ograničenja. To se može izmjeniti u vrlo kratkom roku.

U slučaju medicinske konoplje, iako Zakon o suzbijanju zlouporabe droga već sada daje tu mogućnost, trebalo bi žurno izmijeniti i dopuniti sam Zakon ili donijeti odgovarajući pravilnik o uzgoju medicinske konoplje s ciljem da se detaljno propišu uvjeti pod kojima je takva sadnja moguća, pitanje otkupa, prerade, proizvodnje, primjene i slično, što u ovom trenutku nije propisano. Ovo bi trebalo obuhvatiti širu javnu raspravu", kaže Planinić.